Lene Espersen (KF), 1998-04-03:
En undersøgelse foretaget af Jyllands-Posten viste i går, at over 50 pct. af det hakkede kød er fyldt med bakterier, og at meget af det er uegnet til menneskeføde. Det er uacceptabelt, at vores fødevarekontrol ikke fungerer tilfredsstillende, og at hverken kontrol, producent eller detailled i denne konkrete sag kan forklare, hvilke led i fødevarekæden der er knækket.
Der skal ikke herske tvivl om, at Det Konservative Folkeparti hilser oplægget til en ny fødevarelov velkommen, og det er der fire indlysende årsager til. Allerførst hilser vi de overordnede rammer velkomne, som betyder, at reglerne bliver enklere og klarere end i dag.
Det ligger helt klart, også hvis vi ser på EU og på internationalt niveau med WTO og Codex Alimentarius, at vi fremover skal tænke horisontalt, dvs. fastlægge ensartede regler for alle typer fødevarer, og det lægger L 9 op til.
Det er for Det Konservative Folkeparti afgørende, at vi her flugter med den internationale udvikling, og fødevarelovgivningen har i al for lang tid været præget af, at man ikke har taget liberaliseringen af fødevarehandelen til efterretning og sikret forbrugerne ensartede regler på områder, hvor der er grænseoverskridende aktivitet.
Regelforenkling er et andet hovedpunkt.
Både forbrugerne og producenterne har i dag svært ved at gennemskue den særdeles komplicerede lovgivning, som bl.a. omfatter over 600 cirkulærer.
Vi så gerne, at regeringens regelforenkling i praksis betød, at de fødevareproducerende virksomheder fik faste indkøringspauser uden nye krav om ombygning, investeringer osv.
Fødevareproduktionen skal naturligvis foregå under betryggende vilkår, men at kræve nye tiltag hver anden uge er ganske enkelt urimeligt.
Det er det, som man bl.a. inden for fiskeindustrien har oplevet, at Fiskerikontrollen har krævet gang på gang. For det tredje er jeg særdeles tilfreds med, at ministeren endelig imødekommer mine henvendelser om og kritik af kontrolsystemet, så fødevarekontrollen ensrettes i hele landet.
Eksemplet fra København, hvor den lokale levnedsmiddelkontrol sidste sommer startede på at bruge gabestoksmetoden over for restauranter, mens resten af landets levnedsmiddelkontrollører anlagde en helt anderledes seriøs linje, er blot et af flere eksempler på, at fødevarekontrollen ikke fungerer ens i landet.
Det er først og fremmest betryggende for forbrugeren, at man nu laver en ensartet og enstrenget model, der sikrer en systematisk og mere effektiv kontrol.
Det er jo ikke rimeligt, at forbrugeren i Skagen ikke får den samme sikkerhed som forbrugeren i Slagelse.
Derfor er hovedkravene for Det Konservative Folkeparti, at vi får en effektiv og ensartet kontrol, så vi får styr på sektorens brodne kar.
Det skulle en mere sammenhængende kontrolstruktur gerne være med til at sikre.
Vi ser ingen grund til, at vi ikke skulle kunne nå at behandle fødevareloven, L 9, men vi vil lægge vægt på, at vi også har afklaret, hvad der skal ske med miljøkontrollen.
Jeg kan ikke understrege nok, at udgangspunktet naturligvis er, at kontrollen styrkes og ikke svækkes.
I den forbindelse er vi, ganske som vi har været det hidtil, indstillet på at bruge offentliggørelser af kontrolresultater som et redskab
, hvis fødevareproducenterne efter gentagne påbud eller bøder ikke får rettet op på tingene.
Men forudsætningen for at bruge offentliggørelsesinstrumentet er, at vi får en langt bedre kontrol, således at vi med sikkerhed ved, hvor tingene er gået galt.
Det er hverken til gavn for forbrugeren eller kvaliteten af fødevarerne, hvis vi blot slår ned et tilfældigt sted i kæden for at få en syndebuk.
Det Konservative Folkeparti er også meget glad for, at regeringen har foretaget en kovending med hensyn til funktionelle fødevarer, men vi vil gerne som udgangspunkt have præciseret, hvad fødevareministeren har tænkt sig omkring sundhedsanprisninger. Vi støtter ligeledes nedsættelsen af et fødevarekontroludvalg og en revisionsenhed, der kan følge op på kontrollen.
Det er efter Det Konservative Folkepartis opfattelse afgørende, at der er en meget høj grad af troværdighed omkring den nye kontrolstruktur, og vi finder, at en redegørelse årligt vil give Folketinget et vist indblik i fødevarekontrollen, eventuelt suppleret med løbende orienteringer i forhold til det af Folketinget nedsatte Fødevareudvalg. Til slut vil jeg dog komme med et par kritiske bemærkninger, og det gælder lovforslagets utallige bemyndigelser.
Godt nok er denne lov en rammelov, men i så godt som hver eneste paragraf har ministeren meget vidtgående bemyndigelser, og det vil vi under udvalgsbehandlingen kræve en grundig juridisk vurdering af.